CELEX: 32009D0140
Language: bg
Date: 2009-02-10 00:00:00
Title: 2009/140/ЕО: Решение на Комисията от 10 февруари 2009 година относно непубликуването на позоваването на стандарт EN 3-9:2006 Пожарогасители носими — Част 9: Допълнителни изисквания към EN 3-7 за устойчивост под налягане на пожарогасители с СО 2 , в съответствие с разпоредбите на Директива 97/23/ЕО във връзка със съоръженията под налягане (нотифицирано под номер C(2009) 666) (Текст от значение за ЕИП)

19.2.2009   
            
            
               BG
            
            
               Официален вестник на Европейския съюз
            
            
               L 48/13
            
         
      РЕШЕНИЕ НА КОМИСИЯТА
   
   от 10 февруари 2009 година
   относно непубликуването на позоваването на стандарт EN 3-9:2006 „Пожарогасители носими — Част 9: Допълнителни изисквания към EN 3-7 за устойчивост под налягане на пожарогасители с СО2“, в съответствие с разпоредбите на Директива 97/23/ЕО във връзка със съоръженията под налягане
   (нотифицирано под номер C(2009) 666)
   (текст от значение за ЕИП)
   (2009/140/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейските общности,
   като взе предвид Директива 97/23/ЕО на Европейския парламент и на Съвета от 29 май 1997 г. относно сближаването на законодателствата на държавите-членки във връзка със съоръженията под налягане (1), и по-специално член 6 от нея,
   като взе предвид становището на постоянния комитет по член 5 от Директива 98/34/ЕО на Европейския парламент и на Съвета от 22 юни 1998 г. за определяне на процедура за предоставяне на информация в областта на техническите стандарти и регламенти и правилата за услугите в информационното общество (2),
   като има предвид, че:
   
               (1)
            
            
               В Директива 97/23/ЕО се предвижда, че съоръженията под налягане и функционалните групи могат да бъдат пускани на пазара и да влизат в действие само ако са правилно инсталирани и поддържани, ако са използвани по предназначение и ако не застрашават здравето и безопасността на хората, както и, когато е целесъобразно, на домашните животни или на собствеността.
            
         
               (2)
            
            
               Предполага се, че съоръженията под налягане и функционалните групи са съобразени със съществените изисквания, изложени в приложение I към Директива 97/23/ЕО, ако те съответстват на националните стандарти, които транспонират хармонизираните стандарти, чиито референтни номера са публикувани в Официален вестник на Европейския съюз.
            
         
               (3)
            
            
               Съгласно член 6 от Директива 97/23/ЕО Швеция внесе официално възражение по отношение на стандарт EN 3-9:2006, приет от Европейския комитет по стандартизация (CEN) на 2 ноември 2006 г., справочните данни на който все още не са публикувани в Официален вестник на Европейския съюз.
            
         
               (4)
            
            
               Швеция счита, че раздели 4, 5.1, 5.2, 5.4, 6 и 8 на стандарт EN 3-9:2006 не удовлетворяват съществените изисквания на Директива 97/23/ЕО.
            
         
               (5)
            
            
               Предвид раздел 4 (материали) на EN 3-9:2006 Швеция счита, че е предоставена само обща информация и че поради това не е възможно да се предвидят технически решения съобразно изискванията за материалите в приложение I, точка 4 към Директива 97/23/ЕО. В този смисъл, точният избор на материал представлява съществен елемент за спазването на няколко от основните изисквания за безопасност на съоръженията под налягане в съответствие със съответното изискване на мандат M/071 на CEN.
            
         
               (6)
            
            
               В раздел 4 на стандарт EN 3-9:2006 не се уточняват видовете на материалите, които следва да се използват. От стандарта единствено се изключва употребата на неметални материали за телата на устройствата за работа и се изисква материалите за елементите, които могат да се окажат в контакт със съдържанието, да са съвместими както със съдържанието, така и с материалите на останалите елементи. Поради това и при липсата на точни технически спецификации раздел 4 на EN 3-9:2006 не може да се счита за съответстващ на изискванията на приложение I, точка 4 към Директива 97/23/ЕО.
            
         
               (7)
            
            
               Предвид раздел 5 (проектиране) на стандарт EN 3-9:2006, и по-специално раздели 5.1 и 5.2, Швеция е на мнение, че те не съдържат технически изисквания по отношение на проектирането на херметични контейнери за въглероден диоксид с подходяща устойчивост. Швеция счита, че посочените клаузи не са в съответствие с точки 2.3 и 2.9 от приложение I към Директива 97/23/ЕО.
            
         
               (8)
            
            
               В раздели 5.1 и 5.2 на стандарт EN 3-9:2006 не се съдържат нито специфични изисквания за проектирането на цилиндъра и на устройството за работа, нито прецизни технически решения за гарантиране на безопасното му напълване и изпразване. Следователно те не са достатъчни, за да гарантират съответствие на условията за безопасност на употреба и работа в точка 2.3 и за безопасно напълване и изпразване в точка 2.9 от приложение I към Директива 97/23/ЕО.
            
         
               (9)
            
            
               Швеция също така счита, че раздел 5.4 на стандарт EN 3-9:2006 не съответства на точка 2.11.2 от приложение I към Директива 97/23/ЕО.
            
         
               (10)
            
            
               В раздел 5.4 на стандарт EN 3-9:2006 се постановява, че предпазните устройства с разрушаващи се елементи на пожарогасителя трябва да се активират, когато налягането е между 10 % повече от максимално допустимото налягане PS и налягането по време на изпитване PT. Разрушаващите се елементи са класифицирани в стандарта като предпазни приспособления. Разрушаващите се елементи обаче не са типични устройства за намаляване на налягането, а са по-скоро предпазни устройства, тъй като имат за цел намаляване на повредата в случай на преизпълване или прегряване. Освен това в приложение I, точка 2.11.2 към Директива 97/23/ЕО относно устройствата за ограничаване на налягането се изисква тези устройства да са проектирани така, че налягането да не надвишава постоянно максимално допустимото налягане PS, като се допуска единствено краткотрайно превишаване на налягането PS със само 10 %. Поради това не може да се гарантира, че този раздел е в съответствие с разпоредбите на Директива 97/23/ЕО.
            
         
               (11)
            
            
               Швеция е на мнение, че раздел 6 на стандарт EN 3-9:2006 (произвеждане на сглобения пожарогасител) е предназначен, според своето приложение ZA, да гарантира съответствие с изискванията в приложение I, точка 2.8 (Функционални групи) към Директива 97/23/ЕО. Приложение I, точка 2.8 обаче към посочената директива по-скоро се отнася до проекта отколкото до произвеждането на сглобения пожарогасител.
            
         
               (12)
            
            
               В приложение I, точка 2.8 към Директива 97/23/ЕО се съдържат изисквания за проектиране на функционалните групи, за да се гарантира, че различните елементи са подходящи и че са точно поставени и правилно сглобени в единно и функционално цяло. В приложение I, точка 3 към посочената директива се съдържат подробни изисквания относно производството.
            
         
               (13)
            
            
               В раздел 6 на стандарт EN 3-9:2006 не се съдържат специфични изисквания по отношение на проектирането. В него по-скоро се съдържа обща информация относно проектирането и производството, като тя не е достатъчна обаче, за да се гарантира съответствието с изискванията на приложение I, точка 2.8 към Директива 97/23/ЕО. В допълнение на това, тъй като съдържанието на този раздел не отговаря на съответните изисквания на директивата, може да възникне объркване.
            
         
               (14)
            
            
               На последно място, Швеция счита, че раздел 8 на стандарт EN 3-9:2006 не съответства на изискванията на приложение I, точка 3.3 към Директива 97/23/ЕО, тъй като два от най-важните параметри липсват — максимално допустимото налягане PS и максимално допустимата температура (TSmax).
            
         
               (15)
            
            
               В приложение I, точка 3.3 към Директива 97/23/ЕО се съдържат подробни изисквания относно маркировката и етикетирането на съоръжения под налягане. Те включват информация относно основните максимално/минимално допустими граници за всички съоръжения под налягане.
            
         
               (16)
            
            
               В раздел 8 на стандарт EN 3-9:2006 се съдържат изисквания за маркировката на максимално допустимото налягане PS, но няма такива за минимално и максимално допустимата температура (TSmin/TSmax). Следователно информацията не е достатъчна, за да се гарантира съответствието с приложение I, точка 3.3 към Директива 97/23/ЕО.
            
         
               (17)
            
            
               Освен това в общата оценка на структурата и съдържанието на стандарт EN 3-9:2006 не става ясно дали те се отнасят само до изискванията за проектиране на сглобяването (носим пожарогасител под налягане) или също така обхващат проектирането на елементите и на производствената фаза на функционалната група. Има вероятност това да доведе до объркване що се отнася до обхвата и взаимовръзката между клаузите и съществените изисквания на Директива 97/23/ЕО.
            
         
               (18)
            
            
               Следователно като се вземе предвид EN 3-9:2006 и информацията, получена в рамките на консултацията с националните власти, CEN и предприятията в бранша, и на основата на извършената оценка на всички аспекти във връзка с това, се установи, че хармонизираният стандарт EN 3-9:2006 не отговаря на съответните съществени изисквания на Директива 97/23/ЕО.
            
         
               (19)
            
            
               Поради това позоваването на стандарт EN 3-9:2006 не следва да се публикува в Официален вестник на Европейския съюз,
            
         ПРИЕ НАСТОЯЩОТО РЕШЕНИЕ:
   Член 1
   Позоваването на стандарт EN 3-9:2006 „Пожарогасители носими — Част 9: Допълнителни изисквания към EN 3-7 за устойчивост под налягане на пожарогасители с СО2“ не се публикува в списъка със стандарти, публикуван в Официален вестник на Европейския съюз.
   Член 2
   Адресати на настоящото решение са държавите-членки.
   
      Съставено в Брюксел на 10 февруари 2009 година.
      
         
            За Комисията
         
         Günter VERHEUGEN
         
         
            Заместник-председател
         
      
   
   
      (1)  ОВ L 181, 9.7.1997 г., стр. 1.
   
      (2)  ОВ L 204, 21.7.1998 г., стр. 37.